  Виталий Пронин Туэ 13 визьнодась пусъемын Россилэн бюджетысьтыз быдэн 200 сюрс манетэн.Резиденциын сӥлы каризы «Дышетон» нацпроектлэн конкурсаз вормисе потэмъёсты.Дышетӥсьёс пӧлын таӵе вожвылъяськон туэ 10-тӥ ползэ ортчиз. Та дыр куспын шаерысьтымы уно дышетӥсьёс кужымзэс мертазы ни. Туэ 13 визьнодась пусъемын Россилэн бюджетысьтыз быдэн 200 сюрс манетэн но эшшо 100 визьнодасьёс - Удмуртилэн казнаысьтыз быдэн 50 сюрс манетэн.Россиысь вожвылъяськонын вормемъёс пӧлын тросэз - дышетон удысын вазенгес тодмо луэм адямиос. Соос азьло но пыриськылэмын Россиын радъяськылӥсь пӧртэм вожвылъяськонъёсы, визьнодам пиналъёссы арысь аре возьмато ӟечесь тодон-валанъёссэс. Озьы Кез шор ёзо школаысь технологилы дышетӥсьлэн Ирина Трефиловалэн нылпиосыз Россиысь олимпиадаосын кышкатэк кужымзэс мертало, калыккуспо ӵошатсконъёсын, адӟытонъёсын вормонъёс басьто. Пусйыны кулэ, Ирина Валерьевна - 4-тӥ выжыысь дышетӥсь. Озьы со быгатыса азинтэ песянай-песятайёсызлэсь кутскем удыссэс.Удмуртиысь вожвылъяськонын вормисе потэмъёс но - быръем удыссэс яратӥсь, дунъясь, ужазы ялан выль амалъёсты кутӥсь дышетӥсьёс.- Та мынам нырысетӥ бадӟым вормонэ, - шуэ Ува ёросысь Мушковай школаысь ӟуч кылъя но литературая дышетӥсь Ольга Коновалова. - Но та вормонэлы луыса ик аслам быгатонлыкъёсылы осконэ уката будӥз. Озьыен, ваньмыз азьпалан!Шаркан ёросысь нылаш Ува палъёсы вуэм Глазовысь пединститутэз йылпумъямез бере. Табере со 23-тӥ арзэ тырше одӥг школаын. Туж данъяське ӵош ужась эшъёсыныз, нылпиосын.- Школамы бадӟым ӧвӧл, 33 сяна дышетскисез но ӧвӧл ни, - азинтэ веранзэ Ольга Васильевна. - Но сое пытсан ум сётӥське, угось коллективмы туж быгатӥсь. 10 дышетӥсьмы пӧлысь 5-ез, монэ но пыртыса ни, «Дышетон» нацпроектын вормемын. Кылем арын школамес 4 пинал йылпумъяз, 2-ез со пӧлысь - зарни медален, 3-тӥез азвесь медаль басьтысал, сое сётъямысь ӧй дугдысалзы ке, 4-тӥез но «4»-ёслы но «5»-ёслы гинэ дышетскиз. Мон классэн кивалтӥсьсы вал, соин ик та пиналъёслэсь вормонъёссэс но лыдэ басьтӥзы, вылды, монэ нацпроектлэн конкурсаз вормисьёс пӧлы бырйыкузы.Дышетӥсьёсты сӥлы кариз Правительстволэн Тӧроез Виктор Савельев. Шуиз:- Тӥляд тыршемыныды Удмуртиысь дышетон удыс одӥгез адӟем карымонэз луэ. Жадёнэз уд валаське, ялан выльзэ утчаськоды - Россилэсь ӵуказе нуналлы осконзэ юнматӥськоды.Элина Кумачёва Теги: дышетон  